Perussuomalaisten kansanedustaja Tom Packalén ei ole mielissään kommentista, jossa hänestä puhutaan ns. ”Tehtaankadun miehenä”.

Kansanedustaja Tom Packalén (ps) on ammatiltaan komisario. INKA SOVERI

Perussuomalaisten kansanedustaja Tom Packalén kertoo Uuden Suomen blogissaan, että hän on jättämässä tutkintapyyntöä poliisille Ilta-Sanomien politiikan erikoistoimittajan Timo Haapalan kommentti-kirjoituksesta. Haapala kirjoitti kommentissaan: " Packalén on tiedetty jo pitkään ns. Tehtaankadun mieheksi - eli hänen näkökulmansa eivät juuri edes yllätä. "

- Pyydän poliisia selvittämään, onko siinä Timo Haapala syyllistynyt törkeään kunnianloukkaukseen, Packalén kirjoittaa blogissaan.

- Kun Haapala sanoo minun olevan Tehtaankadun mies, se ymmärretään yleisesti niin, että toimin Venäjältä tulleiden ohjeiden mukaan. Toisin sanoen Haapala sanoo, että olen Venäjän hallinnon toimija. Hän leimaa minut maanpetturiksi, rikolliseksi, Packalén katsoo. Hänestä väite on loukkaava ja absurdi.

Kommenttissa viitattiin Packalénin esiintymiseen Ylen A-Talk-ohjelmassa. Packalén kritisoi ohjelmassa EU:n tekemiä karkotuspäätöksiä, jotka tehtiin Packalénin mukaan ilman riittäviä näyttöjä Venäjän syyllisyydestä Britanniassa tapahtuneeseen hermomyrkkyiskuun. Packalén nosti esille epäilyksensä siitä, oliko Venäjä syyllinen iskuun. Hän totesi ohjelmassa, että jos Venäjä olisi halunnut tappaa kohteensa, se olisi onnistunut siinä.

- Samaisessa ohjelmassa kerroin, että jos näyttöä Venäjän syyllisyydestä tulee, olisin valmis kovempiinkin toimiin kuin yhden diplomaatin karkottamiseen, Packalen huomauttaa blogissaan.